2020. gada 28. jūlijā Noteikumi Nr. 466

Rīgā (prot. Nr. 46 14. §)

**Noteikumi par speciālajām profesijām, kurās privāto pensiju**

**fondu pensiju plānos norādītais strādājošo pensijas vecums**

**var būt mazāks par 55 gadiem**

Izdoti saskaņā ar

Privāto pensiju fondu likuma

[17. panta](https://likumi.lv/ta/id/44006-par-privatajiem-pensiju-fondiem#p11) sesto daļu

1. Noteikumi nosaka speciālajās profesijās strādājošos, kuriem privāto pensiju fondu pensiju plānā noteiktais pensijas vecums var būt mazāks par 55 gadiem (pielikums), kā arī minimāli nepieciešamo nodarbinātības ilgumu attiecīgajā profesijā.

2. Lai saņemtu izmaksas atbilstoši privāto pensiju fondu pensiju plāna noteikumiem, minimāli nepieciešamais nodarbinātības ilgums attiecīgajā profesijā kopumā ir vismaz 10 gadu. Šo nodarbinātības periodu persona var apliecināt ar darba grāmatiņu (darba līguma grāmatiņu), darba līgumu, darba devēja izziņu, Latvijas Nacionālā arhīva izziņu, tiesas nolēmumu un citiem nodarbinātības ilgumu apliecinošiem dokumentiem.

3. Personai, kura līgumu ar privāto pensiju fondu par dalību pensiju plānā noslēgusi līdz šo noteikumu spēkā stāšanās dienai, uzkrāto pensijas kapitālu izmaksā atbilstoši iepriekš noslēgtā līguma noteikumiem attiecībā uz nodarbinātības ilgumu konkrētajā speciālajā profesijā.

4. Atzīt par spēku zaudējušiem Ministru kabineta 2014. gada 21. janvāra noteikumus Nr. 47 "Noteikumi par speciālajām profesijām, kurās privāto pensiju fondu pensiju plānos norādītais strādājošo pensijas vecums var būt mazāks par 55 gadiem" (Latvijas Vēstnesis, 2014, 16. nr.).

Ministru prezidenta vietā –

Ministru prezidenta biedrs,

aizsardzības ministrs A. Pabriks

Labklājības ministre R. Petraviča